នាយករដ្ឋមន្រ្តី​ជប៉ុន​បញ្ចប់​ដំណើរ​ទស្សនកិច្ច​នៅ​ឥណ្ឌា
មេដឹកនាំ​ជាតិ​និយម​ទាំង​២ ​​​មាន​ទំ​នាក់​ទំនង​គ្នា​យ៉ាង​ជិតស្និទ្ធ ​ហើយ​ភាព​ជាដៃ​គូ​ខាង​សេដ្ឋ​​កិច្ច ​​និង​សន្តិសុខ​រវាង​ប្រទេស​ទាំង​២ ​បាន​ទទួល​ការលើក​តម្កើងយ៉ាង​ខ្លាំង​ចាប់​តាំង​ពី​លោក​នាយករដ្ឋ​មន្រ្តី Modi ​បាន​ឡើង​កាន់​តំណែង​កាល​ពី​ឆ្នាំ​ទៅ​មក។
នៅថ្ងៃអាទិត្យនេះ លោក Shinzo Abe នាយករដ្ឋមន្រ្តីជប៉ុន បានបញ្ចប់ដំណើរបំពេញទស្សនកិច្ចរយៈពេល៣ថ្ងៃរបស់លោកទៅកាន់ប្រទេសឥណ្ឌា ដែលនៅទីនោះលោកនាយករដ្ឋមន្រ្តីបានចុះហត្ថលេខាងលើកិច្ចព្រមព្រៀងក្នុងវិស័យសំខាន់ៗមួយចំនួន។ កាលពីថ្ងៃសៅរ៍ ប្រទេសទាំង២ បានពង្រឹងចំណងទាក់ទងដ៏កក់ក្តៅរបស់ខ្លួនដោយមានកិច្ចព្រមព្រៀងមួយសម្រាប់រដ្ឋាភិបាលក្រុងតូក្យូបង្កើតរថភ្លើងល្បឿនលឿនលើកដំបូងសម្រាប់ប្រទេសឥណ្ឌា សន្ធិសញ្ញាវិស័យការពារប្រទេសដែលនឹងត្រួសត្រាយផ្លូវសម្រាប់ជប៉ុនលក់អាវុធទៅឲ្យឥណ្ឌា និងការបោះជំហានទៅមុខលើកិច្ចព្រមព្រៀងនុយក្លែអ៊ែរស៊ីវិល។ កិច្ចព្រមព្រៀងទាំងនោះបានត្រូវប្រកាស បន្ទាប់ពីជំនួបរវាងលោកនាយករដ្ឋមន្រ្តី ជប៉ុន Abe និងនាយករដ្ឋមន្រ្តីឥណ្ឌា Narendra Modi នៅក្នុងរដ្ឋធានីញូដេលី។ មេដឹកនាំជាតិនិយមទាំង២ មានទំនាក់ទំនងគ្នាយ៉ាងជិតស្និទ្ធ ហើយភាពជាដៃគូខាងសេដ្ឋកិច្ច និងសន្តិសុខរវាងប្រទេសទាំង២ បានទទួលការលើកតម្កើងយ៉ាងខ្លាំងចាប់តាំងពីលោកនាយករដ្ឋមន្រ្តី Modi បានឡើងកាន់តំណែងកាលពីឆ្នាំទៅមក។ លោកនាយករដ្ឋមន្រ្តីជប៉ុន Abe បានពណ៌នាកិច្ចព្រមព្រៀងនោះថា ជាសញ្ញានៃសករាជថ្មីនៃកិច្ចសហប្រតិបត្តិការរវាងប្រទេសទាំង២។ លោកនាយករដ្ឋមន្រ្តី Abe បានមានប្រសាសន៍បន្តទៀតថា «ឥណ្ឌាខ្លាំងមួយ ជាការល្អសម្រាប់ជប៉ុន ហើយជប៉ុនខ្លាំង ជាការល្អសម្រាប់ឥណ្ឌា ។ នេះជាគោលការណ៍សំខាន់របស់ខ្ញុំ »។ ជប៉ុននឹងផ្តល់ប្រាក់១២ពាន់លានដុល្លារដើម្បីបង្កើតរថភ្លើងល្បឿនលឿនដែលនឹងរត់រវាងទីក្រុងភាគខាងលិចប្រទេសឥណ្ឌាគឺ ទីក្រុង Mumbai និងទីក្រុង Ahmedabad។ លោកនាយករដ្ឋមន្រ្តីឥណ្ឌា Modi ដែលស្វះស្វែងរករដ្ឋាភិបាលទីក្រុងតូក្យូដាក់មូលធនចូលក្នុងហេដ្ឋារចនាសម្ព័ន្ធឥណ្ឌាបាននិយាយថា «សហគ្រាសនឹងចាប់ផ្តើមបដិវត្តន៍មួយនៅក្នុងវិស័យអយស្ម័យយានរបស់ឥណ្ឌា និងបង្កើនល្បឿនការធ្វើដំណើររបស់ឥណ្ឌានៅថ្ងៃអនាគត »។ នៅក្រោមសន្ធិសញ្ញាការពារជាតិរបស់ប្រទេសទាំង២ដែលបានចុះហត្ថលេខានោះ ប្រទេសទាំង២ នឹងចែករំលែកបច្ចេកវិទ្យា ឧបករណ៍ និងព័ត៌មានយោធា៕